Lorna Byrne

PRAYERS FROM THE HEART

Copyright © Lorna Byrne 2018

Translation © 2018 by Zora Ličková

Cover photographs © Shutterstock.com

Slovak edition © 2018 by IKAR, a.s.

Z anglického originálu Prayers from the Heart (Coronet, an imprint of Hodder & Stoughton, London 2018)

preložila Zora Ličková.

Redigovala Ina Martinová.

Obálku podľa originálneho návrhu upravil Augustín Putera.

Technická redaktorka Helena Oleňová.

Vydalo vydavateľstvo IKAR, a.s. – AJNA, Bratislava v roku 2018 ako svoju 5 741. publikáciu.

Sadzba a zalomenie do strán PRO 2, a. s., Bratislava.

Vytlačili TBB, a. s., Banská Bystrica.

ISBN 978-80-551-6397-0

Túto knihu venujem

s pokojom a láskou v srdci všetkým svojim čitateľom.

Prvá kapitola

Zmena nášho vzťahu k Bohu silou modlitby

Píšem svoju prvú knihu modlitieb a anjeli modlitby sú tu so mnou. Z času na čas, keď pozriem von oknom, zazriem ich ako nekonečný vodopád. Obklopuje dom a napĺňa túto miestnosť. Tento vodopád anjelov modlitby stúpa nahor, nie nadol.

Viem, prečo mi Boh dopraje ich blízkosť: v tejto modlitebnej knižke pre každého sa totiž chystám napísať celú plejádu modlitieb.

Odvtedy, čo som napísala svoju prvú knihu Anjeli v mojich vlasoch, ľudia z celého sveta sa domáhali, aby som napísala knihu modlitieb. Ľudia ma žiadali, aby som vytvorila modlitbu na všetko, čo si len zmyslíte. Viem, že mnohí z nás potrebujú veľmi konkrétne, úzko zamerané modlitby na všeličo možné, čo sa vyskytne v našom živote. Majú nám pomôcť vyrovnávať sa s rôznymi životnými peripetiami.

Aj v priaznivých obdobiach sa o niečo usilujete, niekam sa chcete dostať. Nachádzate sa na polceste svojej životnej púte na vrchol hory. Pri pohľade pred seba vidíte obrovský výstup, ktorý vás ešte čaká. Keď sa však čo len na okamih obzriete za seba, uvidíte, aký obrovský kus cesty ste už urazili. Potom sa môžete opäť sústrediť na cestu vpred.

Horšie časy nastanú väčšinou vtedy, keď ste sklamaní, lebo ste nedostali, čo ste chceli alebo o čom ste verili, že si to zaslúžite. Vtedy sa vidíte na úpätí hory, sotva schopní urobiť čo len krôčik vpred. Práve v takých prípadoch pomáha modlitba. Dodá vám prepotrebnú silu, povzbudí vás k ďalšiemu kroku na ceste životom. Cesta, ktorou sa uberáte počas svojej životnej púte, však nie je rovná: neprestajne sa kľukatí, stúpa a klesá.

Všetci potrebujeme modlitbu. Hovorte si, čo chcete – verte tomu či neverte – vždy budete prechádzať životnými obdobiami, kedy budete potrebovať modlitbu. Všetci ju naozaj potrebujeme, hoci niekedy je nám tak ťažko, až sa nám zdá, že sa nedokážeme ani modliť. Práve preto by sme sa všetci mali modliť jeden za druhého – lebo niekedy sa jednoducho nevieme pomodliť sami za seba. Možno nás zviera priveľká bolesť, telesná či emočná, a preto nevyslovíme modlitbu, ktorú tak veľmi potrebujeme práve v tom období.

Ďalší priaznivý účinok modlitby spočíva v tom, že nás všetkých nabáda vychutnať si každý krok na ceste životom a zbytočne sa nenáhliť. Modlitba nám pomáha pripomenúť si, že máme žiť naplno, tešiť sa z každého okamihu, či už dobrého, alebo zlého, prípadne nie až takého dobrého alebo nie až takého zlého. Človek počas celého života akoby stál na váhach – akoby jeho šťastie viselo na vlásku – akoby sa jeho šťastie nenachádzalo v rovnováhe. V priebehu všetkých životných radostí a strastí by sme sa mali jednostaj tešiť z maličkostí a prežívať naplno každý okamih, aj keď sa práve nachádzame v slzavom údolí.

Na toto všetko potrebujeme modlitby. Modlitby na bolesť a zranenia, ktoré zažívame. Potrebujeme modlitby ako pomoc na životnej ceste, aby sme boli schopní cítiť šťastie a radosť. Počas modlitby sa naša duša, naša energia spája s Bohom, čo nám dodáva mier a nádej, silu a odvahu.

Všetky modlitby v tejto knihe sú priamo od Boha, niekedy však prostredníctvom anjelov. Pri písaní tejto modlitebnej knihy ma často sprevádzali archanjeli. Buď archanjel Michal, alebo niektorý iný archanjel a niekedy aj jeden z anjelov, ktorí sú prítomní v mojom živote každý deň. Pravdaže, celý ten čas bol so mnou aj môj strážny anjel.

Modlitba prospeje tým, ktorí trpia strachom, úzkosťou a depresiou. Vnútorný stav a citové problémy človeka sa odrážajú aj na jeho telesnej schránke. Tak naše telo, ako aj myseľ potrebujú modlitbu – potrebujú spojenie s dušou, ktoré so sebou prináša modlitba. Sila modlitby nám pomáha objavovať toto spojenie, dáva nám silu prekonávať všetky psychické a emočné problémy a ako uvidíme, môže pomôcť aj pri uzdravovaní tela.

Je veľmi dôležité, aby sa ľudia modlili sami za seba. Ako som však už spomínala, je rovnako dôležité, aby sa za nich modlili aj druhí – aby mali silu vyrovnať sa s tým, čím prechádzajú, a vedeli, že sa to raz obráti k lepšiemu. Mnohí ľudia mi rozprávali, ako ukrutne trpeli duševnou chorobou. Niektorí vážne uvažovali o samovražde. Jedného dňa sa však pristihli, ako hovoria k Bohu – odrazu si uvedomili, že sa modlia, a od toho dňa mali viac viery a viac si aj dôverovali. Uzreli pred sebou svetlo nádeje. Modlitba pomáha rozohnať také chmáry, pomáha jedincovi uvidieť život, ktorý ešte má pred sebou.

Ako sa modliť lepšie

Ja sa jednoducho sama od seba zahĺbim do modlitby. Hlavou mi preletí myšlienka a rozbehne sa modlitba. Mnohí sa ma však pýtate, ako sa modliť a ako sa modliť lepšie.

Povedzte si, že budete minútu ticho. Nemusíte vysloviť jediné slovko, iba sa venujte vyprázdňovaniu mysle. Nemyslím si, že na to potrebujete vyhradené osobitné miesto. Svet sa veľmi zmenil. Ľudia sú v neustálom pohybe. Môžete sa modliť aj počas chôdze na prechádzke. Nijaké miesto nie je na modlitbu nevhodné. Na niektorých miestach je však závoj medzi týmto a duchovným svetom priehľadnejší. Určité miesta, napríklad kostoly, posvätné studne, posvätné hájiky v lesoch, jaskyne či vrcholce hôr, sa využívajú ako miesta modlitby už veľmi dlho. Takéto miesta sa stali svätyňami, miestami tichého spočinutia, modlitby a meditácie. Keď na ne prídeme, obvykle si hneď všimneme pokoj a mier, čo tam vládnu. Väčšinou sú to bezpečné miesta. Sú nasiaknuté láskou a duchovnosťou ľudí, ktorí na nich pobývali predtým. Keď sa k takýmto miestam blížim, doslova vidím, ako z nich sála duchovnosť.

Modlitba za posvätné miesta

Milý Bože,

ďakujem ti za všetky posvätné miesta tohto sveta,

za hojnosť anjelov, ktorí tam prebývajú,

za mier, nádej, pokoj a liečenie,

ktorými sú požehnané.

Ďakujem ti, Bože môj,

za toto miesto, na ktorom môžem v modlitbe rozjímať,

obklopiť sa tvojou láskou

a cítiť posvätnosť tejto svätyne.

Amen.

Posvätné a sväté miesta sú nesmierne dôležité pre ľudí akéhokoľvek vierovyznania, a dokonca aj pre neveriacich. Vždy oplývajú pokojom a vždy sa tam neprestajne modlia milióny anjelov.

Nezriedka vidím duše drahých zosnulých modliť sa spolu s ľuďmi. Vídam aj svätých, ako sa tam chodia modliť. Hoci nám blízky človek už umrel, ľudská duša žije večne. Duša neumiera. Je iskierkou Božieho svetla. Je vašou duchovnou podstatou.

Duša vášho drahého zosnulého vám stále pomáha znameniami, šepká vám do ucha. Dušu milovaného človeka začujete oveľa ľahšie ako hociktorého anjela. Počúvajte teda dobre, aby ste zachytili, akú pomoc vám tá duša ponúka. Keď zacítite jej prítomnosť a uvedomíte si, že by ste mali niečo urobiť, urobte to. Poďakujte sa duši milovaného za to, že je tu s vami.

Precítená modlitba je nepochybne silnejšia. Musíte myslieť naozaj vážne to, čo hovoríte, nie iba bezducho a zo zvyku verklíkovať slová. So srdcom na dlani dať svojej duši priestor, aby sa prejavila. Navykli sme si nechávať si isté veci pre seba, pretože ľuďom rôznych vierovyznaní vtĺkali do hlavy, že si nemôžu len tak vylievať srdce Bohu. Sme však Božie deti, a tak by sme mali mať možnosť zveriť svoje vnútro Bohu – rovnako ako dieťa, tínedžer, ba aj dospelý sa bez výhrad vyspovedá svojim rodičom. Pri modlitbe si potrebujeme viac otvoriť srdce. Toto mi anjeli ustavične prízvukujú. Dajte voľný priechod svojim emóciám – vylejte si dušu!

Ďalšia dôležitá vec: mali by ste si naplno uvedomovať, že sa modlíte a že vaše emócie, vaše volanie po Bohu pramení z vás – vyviera z hĺbky vašej duše a každej čiastočky vášho tela. Keď ste si tohto všetkého vedomí, zrazu zistíte, že ste veľmi úprimní.

Pri hlbšom pohrúžení do modlitby zisťujete, že si menej uvedomujete okolité prostredie. Môžete mať pocit, že ste strávili v modlitbe veľmi dlhý čas, no potom zistíte, že trvala iba zopár sekúnd.

To preto, že ste sa ocitli v duchovnejšom stave. Keď si to všimnete, usmejte sa, vedome to precíťte. Pre dnešný svet je príznačný veľký zhon, stále máme pocit, že nestíhame.

Z času na čas by ste sa mali počas modlitby započúvať do toho, čo hovoríte, a azda aj predtým, ako niečo vyslovíte.

Verím, že každý, kto sa v modlitbe stíši a začne skutočne načúvať, začuje „hlas“ iným spôsobom. Možno ho zaplaví mier a pokoj alebo zrazu vie, čo má robiť, eventuálne v hraničných situáciách jasne počuje nejaký hlas. Naozaj potrebujeme pri modlitbe načúvať. Potom môžeme začuť, ako k nám prehovára hlas milovanej osoby, nášho strážneho anjela či našej vlastnej duše. Dokonca môžeme začuť aj to, ako sa nám prihovára Boh a keď k tomu dôjde, nepochybujeme o tom. Jednoducho to vieme. Je nám to jasné.

Veľa ľudí sa pýta, ako často a ako dlho sa treba modliť. Na začiatok si počas rušného, aktivitami nabitého dňa doprajte minútku modlitby nasledovanú minútou ticha. Viem, že čo nevidieť sa začnete modliť viac. Ba aj to pobudnutie v tichu sa samo osebe stane modlitbou, keď sa naučíte vchádzať do rozjímavého stavu modlitby.

Modlitba osoží všetkým v mnohých ohľadoch. Je užitočná pre vaše vlastné ja, vašu dušu, ba aj telo. Duša je iskrou Božieho svetla. Maličkou iskierkou, ktorá oživuje každú bunku nášho tela. Je súčasťou Boha, Božieho srdca, čo je vlastne čistá láska. Čím viac sa modlíte, tým viac to vplýva na vašu dušu. Modlitba vám v prvom rade pomáha uvedomiť si dušu a svoje duchovné ja.

Uvedomíte si, že z vás vyžaruje svetlo lásky. Keď to začnete zažívať, prebudia sa vám v tele nové pocity: budete sa cítiť ľahší, v každom ohľade telesne silnejší. Vďaka modlitbe a užšiemu spojeniu s dušou vás telo nebude už natoľko ťažiť ako predtým.

Môžete sa naučiť vnímať, ako vaša duša vystupuje do popredia. Keď pocítite, že vaša duša čo len troška vystúpila do popredia, poteší vás to. Usmejete sa. Možno vám to pripadá len ako sekunda, je to však dlhšie. Všetko odrazu zmizne. Telo sa stáva ľahším, bolesti ustupujú. Možno pred sebou zbadáte svoju dušu, a práve vtedy, keď vaša duša vystúpi do popredia, začína sa proces splývania. Splývaním tela a duše sa začínate oslobodzovať. Ste si vedomí toho, že vaše telo môže kedykoľvek ochorieť. Viete, že môžete dostať kdejaké choroby. Je vám jasné, že vaše telo zostarne, no vďaka modlitbám je teraz každý krok, ktorý urobíte, akýsi iný. Pociťujete silu samotného života. Cítite jeho podstatu. Objavujete, aké úžasné je byť nažive, lebo teraz umožníte očiam svojej duše dívať sa cez fyzický zrak a uvidieť všetku tú nádheru života, ktorá vás obklopuje.

Toto všetko máte na dosah vďaka sile modlitby. Modlitba sa dotýka priamo duše. Keď vám telo ochorie, no duša vie, že máte vyzdravieť a ešte tu pobudnúť veľa rokov, začujete svoj vnútorný hlas, ktorý vychádza z vašej duše, z vášho duchovného ja: „Dovoľ mi posilniť tvoju vieru.“ Presvedčenie získané modlitbou vám dodá silu bojovať s chorobami, ktoré vám napádajú telo.

Snažte sa modliť s čistým srdcom. S čistým srdcom, mysľou a dušou sa ľahko modlí. Čím viac sa takto modlíte, tým voľnejšie prebieha splývanie duše a tela.

Spomínam si, ako ma anjel Amen učil modliť sa, keď som bola malé dievčatko. Povedal mi: „Musíš sa modliť bez zla v srdci. Zbav sa reakcií na ľudí, ktorí ti ubližujú.“ Stále opakujem, že by ste mali brať veci menej osobne. Kedykoľvek vás dačo urazí, povedzte si, že je to v poriadku, že tých ľudí máte radi. Je jedno, či ide o maličkosť, alebo o veľkú vec, v každom prípade sa rozhodnite, že toho človeka nebudete nenávidieť. Namiesto toho si dajte predsavzatie, že ho skúsite mať radi. Mám na mysli mať ho radi v rozjímavej modlitbe, čo je zároveň pokus mať ho radi vo svätyni vášho srdca.

„Lorna, nevedia to ináč,“ vraví mi anjel Amen. Rozumiem jeho slovám, no neviem ich celkom dobre vysvetliť. Modliaci človek sa rozjasní. Neviem, ako to vysvetliť.

Ako keby umožnil svojej duši vystúpiť do popredia, takže z neho jasnejšie žiari svetlo.

Napokon sa zmení aj ľudské telo. Keď umožníme splývanie tela a duše, nezostarneme ani neochorieme. Modlitba pomáha, aby sa to stalo skôr. Je ako šnúra spájajúca telo a dušu. Je na nás, ako skoro ten deň nastane. Niekedy objavíme silu modlitby, keď ochorieme – my alebo člen našej rodiny. Modlíme sa a prosíme s čistým srdcom, mysľou a dušou, aby nám Boh dal viac času. Hovoríme Bohu: „Chcem, aby sa mu/jej polepšilo, pokiaľ je to ešte možné.“ Modlíte sa a vaši príbuzní sa modlia s vami. Nezriedka práve v tom čase si človek začne uvedomovať svoju dušu. Nemali by sme však čakať až dovtedy, kým nám ochorie telo, aby sme si konečne uvedomili svoju dušu a silu modlitby.

Modlitba je mocná sila pôsobiaca vo svete. Neprestajne opakujem ľuďom, že modlitba aj hory prenáša. To preto, že zásluhou našej duše – toho malého Božieho svetielka, tej Božej čiastočky, tej všemocnej sily – zjednocujeme sa v modlitbe. Vtedy dokážeme aj hory prenášať. Môžeme z tohto sveta urobiť malý raj, záblesk neba.

Modlitba pomáha nám všetkým a pomáha celému svetu. Všetci sme navzájom prepojení a napojení na všetko, čo existuje. Keď zomrieme, všetko to jasne uvidíme. Dovtedy by sme sa však mali čoraz hlbšie vnárať do modlitby, aby sme si čoraz viac uvedomovali a precítili, že všetko so všetkým súvisí.

Nie vždy vieme, čo je pre nás alebo pre svet najlepšie, Boh to však vie. Keď sa modlíme, možno nedokážeme prenášať skutočné hory, ale meníme seba a svet na horu dobra.

Áno, vy ľudia tohto sveta, všetkých náboženstiev a vierovyznaní, sa máte viac modliť. Modlitba je modlitba. Je úplne jedno, aké náboženstvo vyznávate alebo či sa vôbec hlásite k nejakému náboženstvu či vierovyznaniu, pretože nikto z nás sa nikdy nemodlí sám. Váš strážny anjel sa vždy modlí s vami a rovnako aj anjeli modlitby. Umocňujú vašu modlitbu – a spolu s nimi aj mnohí ďalší anjeli, ktorí sú vám v tom čase nablízku. Pripoja sa k vašej modlitbe. Aj mnohí nezamestnaní anjeli, ktorí náhodou prechádzajú okolo, sa s vami radi pomodlia. Vtedy aspoň majú niečo na práci. Keď idete po ulici a zrazu vás prepadnú obavy či nejaká starosť, krátko sa pomodlite. Naše modlitby sú vždy vypočuté. Naše modlitby nám prinášajú nádej. Modlitba nám pomáha uveriť, že nemožné sa stáva možným.

Modlitba anjelov uzdravenia,

ktorú od Boha prenáša Michal, jeho archanjel

Zošli svojich anjelov uzdravenia,

svoju nebeskú hostiu,

na mňa a na mojich milovaných.

Dovoľ mi pocítiť na sebe lúč tvojich anjelov uzdravenia,

svetlo tvojej uzdravujúcej ruky.

Oddám sa tvojmu liečeniu,

nech mi ho Boh nadelí hocijakým spôsobom.

Amen.

Stále spomínam, ako archanjel Michal stál pred mojou posteľou a nahlas čítal túto modlitbu zo zvitku s Božím slovom. Zaprisahával ma, aby som nikomu nedovolila zmeniť tieto slová, keďže sú to Božie slová. Archanjel

Michal mi tú modlitbu odovzdal a ja som ju mala zvestovať svetu, dať vám všetkým príležitosť používať ju bez ohľadu na vašu náboženskú príslušnosť či presvedčenie.

Je to modlitba o svetle Božej uzdravujúcej ruky. Pri jej odriekaní prijímame svetlo uzdravenia rovno od Boha – dotýka sa nás Božia ruka a on nás obklopí svojimi anjelmi uzdravenia, ktorí nás utešujú.

Boh nám dáva vedieť, že zosiela svoju modlitbu priamo z nebies prostredníctvom archanjela Michala, najmocnejšieho anjela spomedzi všetkých. Je to veľmi účinná modlitba. Vyzýva nás, aby sme vždy mali na pamäti, že liečenie treba nechať prebehnúť spôsobom, akým ho nadelil Boh.

Keď sa rukopis knihy Anjeli v mojich vlasoch dostal do vydavateľstva, mysleli si tam, že „Modlitba Božích anjelov uzdravenia, ktorú od Boha prináša Michal, Boží archanjel“ nie je správne zoštylizovaná a chceli ju zmeniť. Archanjel Michal mi však húdol do ucha: „Lorna, nesmieš im dovoliť pomeniť tie slová, lebo sú to slová Božie, a nie ľudské.“

A tak som povedala svojmu vydavateľovi Markovi, že nesmú zmeniť slová tej modlitby. Musia zostať presne také, aké sú. Vysvetlila som Markovi prečo a on z celého srdca súhlasil.

Ďakujem Bohu a všetkým anjelom v tejto miestnosti, ktorí ma momentálne sprevádzajú pri písaní. Zvitok, čo archanjel Michal drží v rukách, je dlhočizný. Je plný modlitieb určených do tejto knihy. Ďakujem Bohu za to, že mi odovzdáva všetky tieto prenádherné modlitby, a archanjelovi Michalovi za to, že ma usmerňuje, ako ich mám sformulovať. Sú písané zo srdca, prostým slovami, akoby sa rinuli z úst človeka, ktorý ich najviac potrebuje. Sú určené mne aj vám. Každému bez ohľadu na náboženskú príslušnosť. Dokonca aj keď neveríte v Boha či anjelov, tieto modlitby sú pre vás.

Druhy anjelov

Modlíme sa k Bohu. Nemodlíme sa k anjelom. Môžeme však, a aj by sme mali, žiadať anjelov o pomoc všeobecne aj konkrétne pri modlení. Opíšem vám anjelov, ktorých pomoci sa budeme dovolávať pri modlení podľa tejto knihy. Anjeli uzdravenia sú vysokí a elegantní. Celí žiaria. Blčia jasným svetlom. Od hlavy po päty sú odetí do rúcha jemnučkého ako hodváb. Majú veľmi štíhle ruky. Svetlo prúdi v lúčoch z každej ich anjelskej čiastočky.

Anjelov uzdravenia zvyčajne vídam v skupinkách po piatich. Vždy sa držia pospolu a stále sa modlia. Slabučko sa v nich črtajú ľudské obrysy. Keď ich vidím pri liečení, vystierajú nad tou osobou ruky. Je fantastické pozorovať, ako svetelné lúče prichádzajúce z neba, od Boha, prenikajú telom anjelov uzdravenia a vyžarujú im z rúk. Trvá to len krátky okamih a potom ich už niet.

Každý archanjel pôsobí impozantne – hneď pritiahne pozornosť. Je to skrátka významná sila. Jedného vám opíšem – archanjela Michala. Keď sa zjaví v plnej paráde, má na hlave zlatú korunu. Bielo-zlaté rúcho má prepásané zlatým opaskom s čiernou prackou. Odev mu vždy voľne veje a siaha len po kolená. Archaniel nesie mohutný štít, ktorý odráža žiarivé zlaté a strieborné svetlo, a má aj meč. Občas ich vztýči dohora, a vtedy sa zaligocú ako slnečné svetlo. Je veľa ďalších archanjelov, ktorých som vylíčila vo svojich iných knihách, vrátane archanjelov Gabriela a Rafaela.

Na celom svete však nieto anjela, ako je váš strážny anjel. Nemá ani mužskú, ani ženskú podobu, no niekedy vo vás vyvolá pocit, že je mužom či ženou. Váš strážny anjel vnútri naberá ľudskú podobu. Je prenáramne krásny a veľmi ťažko opísateľný. Môže byť odetý do rôznych farieb. Inokedy strážni anjeli majú na sebe skvostnú sieťovinu, prípadne sú oblečení v štýle, aký nevídať na tomto svete. Váš strážny anjel je výnimočný. Strážni anjeli priam prekypujú svetlom, a predsa opísať každú ich malú jednotlivosť by trvalo veky. Preto opíšem iba jednu stránku strážnych anjelov – ich oči. Sú ako hviezdy na oblohe, plné svetla, no je to svetlo lásky.

Pri výnimočných príležitostiach strážny anjel môže ozvláštniť svoje oči farebným nádychom, no je to veľmi zriedkavé. Väčšinu času o ich očiach neviem povedať nič iné, len že sú ako hviezdy na oblohe. Také jasné a žiarivé. Doslova vidíte, ako k vám z očí strážneho anjela prúdi láska.

Váš strážny anjel sa nikdy nemôže stať strážnym anjelom niekoho iného. Má oči iba pre vás. Ste preňho vždy prvoradí. Miluje vás bezpodmienečne. Ste jedineční a nádherní a v očiach vášho strážneho anjela sa vám na tomto svete nik nevyrovná.

V mnohých modlitbách v tejto knihe sa spomína strážny anjel. Ak poznáte meno svojho strážneho anjela, pokojne ho do modlitby dosaďte. Dáte tým svojim modlitbám osobnejší nádych.

Môžete sa modliť aj za nezamestnaných anjelov – aby nám pomáhali s rôznymi drobnosťami v živote. Keď cítime, že potrebujeme v živote pomocnú ruku, sú vyslovene ochotní pomôcť. Nezamestnaných anjelov vídam od detstva, ako padajú z neba. Sú to veľkolepí anjeli. Pri páde sú zamotaní do krídel, a keď sa blížia k zemi, začnú ich pomaličky otvárať. Rovnako ako všetci ostatní anjeli nohami sa nikdy nedotýkajú zeme. Vyžarujú svetlo a vo svojom vnútri naberajú nádhernú ľudskú podobu.

Je veľmi prospešné žiadať o pomoc anjelov prírody. Môžete sa k nim modliť kdekoľvek, najmä keď vidíte, že príroda je ohrozená alebo na to jednoducho pomyslíte. Oni síce už aj tak pomáhajú, no keď ich žiadame o pomoc, dodávame im ešte väčšiu silu. Zároveň im dávame povolenie, aby na nás viac nástojili, pretože aj my sme v určitom zmysle strážnymi anjelmi prírody. Mali by sme sa o prírodu starať a chrániť ju.

Je veľa anjelov prírody. Neprestajne ich vídam, ako sa starajú o trpiace zvieratá a apelujú na nás, aby sme aj my podali pomocnú ruku. Sú takí láskyplní a starostliví! Sem i tam otvoria krídla a objímu nimi umierajúce zviera. Viem, že ho tým zbavia bolesti.

Anjel vôd má vždy ženský výzor. Je prekrásny – ako farby dúhy trblietajúcej sa na vodnej hladine. Je plavný a elegantný – pohybuje sa ľahučko ako vlnky. Je stelesnením všetkého vodstva na našej planéte.

Anjel stromov je ďalší nádherný anjel. Tento jeden predstaviteľ mnohotvárnej ríše anjelov prírody sa nachádza v každom strome – bez ohľadu na druh. Je taký milý! Hrá všetkými jantárovozelenými farbami stromov. Pohybuje sa v rytme konárov. Vídam ho len pri zriedkavých príležitostiach. (Každý živočíšny druh má svojho strážneho anjela, no je len jeden anjel pre všetky druhy drevín.) Čím viac sa modlíte, tým viac sa otvárate. Keď zájdete na duchovné miesto v lese, pri jazere, na mori, viacej si uvedomujete všetkých tých anjelov vôkol seba, všetky duchovné bytosti a svätých z minulosti, ktorí sa činili, len aby príroda prekvitala. Začínate si viacej uvedomovať určité veci. Začínate vedieť. Pozriete na strom a možno nevidíte anjela stromov, no vidíte, aký je ten strom prekrásny. Začnete sa modliť, aby zostal taký vznešený naveky. Anjeli-učitelia vždy držia niečo, čo symbolizuje učenie. Zvyčajne to býva nejaký predmet, ktorý je dôležitý pre to, čo vyučujú, alebo aj kniha či ceruzka. Občas anjel píše na tabuľu. Anjeli-učitelia majú učiteľské maniere, no prejavujú ich veľmi umiernene a s láskou. Anjeli-učitelia celí žiaria, vlastne odrážajú svetlo. Niekedy ich odev akoby sa zľahka hýbal vo vetre – aj keď žiaden neveje.

Anjel materinskej lásky je ďalší významný anjel. Je obrovský a okrúhly ako slnce. Krídla má ovinuté okolo seba, ale trošku roztvorené ako sliepka, ktorá sa stará o svoje kurence. Je vždy pripravený pojať vás do veľkého náručia. Je smotanovobielej farby. Je priesvitný a zvnútra mu vyžaruje veľmi jasné svetlo, no neuvidíte cez neho.

Z tváre mu vyžaruje láska a svetlo. Oči má obrovské ako dva tanieriky. Zračí sa v nich materinská láska. Má prenádherné mäkké kučery smotanovobielej farby. Vysiela objatia na všetky strany. Je taký vrúcny a prívetivý, že mu chcete padnúť do naručia a objímať ho a nechať sa riadne vyobjímať. Anjel materinskej lásky je tu pre nás všetkých – a je úplne jedno, nakoľko vás vlastná matka ľúbi alebo či veríte, že vás neľúbi.

Anjeli modlitby sú ako nekonečný vodopád, ktorý smeruje dohora a nie nadol, plný žiarivého anjelského svetla. Títo anjeli letia rovno do neba s našimi modlitbami a zveľaďujú ich.

Anjel Amen ma ako dieťa učil, ako sa mám modliť. Sedával mi na posteli. Tento nádherný anjel mal vždy ženský výzor. Je štíhly, elegantný a mimoriadne pekný. Jeho jasné šaty hrajú odtieňmi pastelovej modrej, ružovej a niekedy aj zlatej. Jedna vec, čo sa nikdy nemení na jeho odeve, je horný diel zdobený starosvetskými volánmi. Aj vlasy sa mu vlnia na pleciach. Tento ľúbezný anjel dokola opakuje, že na konci každej modlitby treba povedať amen. Keď to nevyslovíme my, tak to anjel modlitby povie za nás.

Koniec ukážky

Table of Contents

Titulná strana

Tiráž

Prvá kapitola Zmena nášho vzťahu k Bohu silou modlitby